Katre Kikkas

Katre Kikkas (sündinud 15. detsembril 1991 Valgas) on õpetaja, poliitik ja kodanikuaktivist.

Haridus 
Katre Kikkas on lõpetanud 2010. aastal Tsirguliina Keskkooli. Seejärel lõpetas ta 2013. aastal Tartu Ülikooli sotsioloogia, sotsiaaltöö ja sotsiaalpoliitika erialal (sotsioloogia suunal) ning 2016. aastal Tallinna Tehnikaülikooli haldusjuhtimise erialal. 
2016. aastal alustas Kikkas õpinguid Tartu Ülikooli Viljandi Kultuuriakadeemias koolimuusika erialal.

Töökäik 
Kikkas on töötanud Valga Linnavalitsuse arenguameti peaspetsialistina aastatel 2012–2016. 2016. aasta veebruaris viidi ta tähtajaliselt üle ühinemise koordinaatori ametikohale, kus ta töötab tänaseni, koordineerides Valga linna ning Karula, Taheva, Tõlliste ja Õru valdade ühinemist.  

Alates õppeaastast 2015/2016 on Kikkas ka Tsirguliina Keskkooli ettevõtlusõppe õpetaja. Pärast 2017. aasta kohaliku omavalitsuse volikogu valimisi lahkus Kikkas Valga Linnavalitsusest ning alustas tööd Tsirguliina Kooli sotsiaalpedagoogina ja Keeni Põhikooli muusikaõpetajana. Lisaks sellele juhendab ta õpilasfirmasid ning on Valga Vallavolikogu hariduskomisjoni liige. 

2012. aastast MTÜ Laulustuudio Fortissimo! juhatuse liige (Laulustuudios õpetab ta noortele laulmist).

Ühiskondlik tegevus 
Kooli ajal kuulus Katre Kikkas Tsirguliina Keskkooli õpilasesindusse. Õppeaastal 2006/2007 oli sama kooli õpilasesinduse asepresident ja 2007/2008 õpilasesinduse president. 

Õppeaastal 2008/2009 oli Kikkas Eesti Õpilasesinduste Liidu juhatuse liige, kus juhtis projektide valdkonda. Selle raames oli ta 2008. aastal nii Noortefoorumi 101 Last Toompeale kui ka Eesti Õpilasesinduste Liidu XIX Üldkoosoleku peakorraldaja. 

2009. aastal oli Kikkas Valgamaa Noorsootöö Arengustrateegia koostamise protsessi koordineerivas töögrupis. 

2007–2009 oli vabatahtlikuna Tõlliste Avatud Noortekeskuses TANK muusikaringi juhendaja. 

2005–2008 vabatahtlik Tõlliste Avatud Noortekeskuses TANK.

Poliitiline tegevus 
Alates aastast 2010 kuulub Katre Kikkas Sotsiaaldemokraatlikusse Erakonda ning ühendusse Noored Sotsiaaldemokraadid.

Noorsotsides: 2011–2012 Noorsotside juhatuse liige, liikmete valdkonna juht; 2012–2016 Noorsotside Valga klubi juht; 2012–2013 Noorsotside volikogu asejuht; 2013–2014 Noorsotside volikogu juht; 2015–2016 Noorsotside volikogu asejuht.

Sotsiaaldemokraatlikus Erakonnas alustas Kikkas 2011. aastal SDE Valgamaa Piirkonna juhatuse liikmena, kus on ta tegev kuni tänaseni piirkonna sekretärina.

Alates 2016. aasta juunist kuni 2017 aasta lõpuni oli Kikkas ka SDE Tõlliste osakonna esimees.

2013. aasta oktoobris toimunud KOV valimistel kogus Kikkas Tõlliste vallas kandideerides 25 häält  , mis tagas talle nimekirja toel koha Tõlliste vallavolikogus. Seal valiti ta volikogu haridus- ja noorsootöökomisjoni esimeheks ning kultuuri- ja spordikomisjoni aseesimeheks. 

2017. aasta oktoobris toimunud kohalike omavalitsuste volikogude valimistel kandideeris Kikkas Valga vallas Sotsiaaldemokraatliku Erakonna nimekirjas (Tõlliste, Taheva, Õru, Karula ja Valga ühinemisest tekkinud vald) ning sai 69 häält, kuid see ei taganud talle kohta vallavolikogus. 

7. detsembril 2019 valiti Kikkas Sotsiaaldemokraatliku Erakonna volikogu asejuhiks.

Tunnustus 
 2011 Noored Sotsiaaldemokraadid aasta uustulnuk
 2008 Valgamaa Maanoor

Viited

Välislingid 
 "Katre Kikkas: Ühiskonnast – teistmoodi", noorsots.ee, 14. oktoober 2014
 "Katre Kikkas: Mida neist samasoolistest kooselajatest ikka arvata?", noorsots.ee, 8. oktoober 2014
 "Raskete valikute ristteel", Maaleht, 17. juuni 2010
 "Persoon: Väike tüdruk armastab rääkida, kuid sama hästi tuleb tal välja ka tegutsemine", Valgamaalane, 14. juuni 2008

Sotsiaaldemokraatliku Erakonna poliitikud
Sündinud 1991